ΑΠΟΦΑΣΗ ΤΟΥ ΣΥΜΒΟΥΛΙΟΥ

της 17ης Δεκεμβρίου 1999

για την εφαρμογή της κοινής δράσης 1999/34/ΚΕΠΠΑ, ενόψει της συμβολής της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού στη Μοζαμβίκη

(1999/845/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη την κοινή δράση 1999/34/ΚΕΠΠΑ της 17ης Δεκεμβρίου 1998, σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού(1), και ιδίως το άρθρο 7, σε συνάρτηση με το άρθρο 23, παράγραφος 2 της συνθήκης για την Ευρωπαϊκή Ένωση,

Εκτιμώντας τα εξής:

(1) η υπερβολική και ανεξέλεγκτη συσσώρευση και διάδοση φορητών όπλων και ελαφρού οπλισμού αποτελεί απειλή για την ειρήνη και την ασφάλεια και μειώνει τις προοπτικές διαρκούς ανάπτυξης· αυτό συμβαίνει σε έντονο βαθμό στη Μοζαμβίκη·

(2) κατά την επιδίωξη των στόχων τον άρθρου 1 της Κοινής Δράσης 1999/34/ΚΕΠΠΑ, η Ευρωπαϊκή Ένωση σκοπεύει να ενεργήσει μέσα στα αρμόδια διεθνή φόρα για την προώθηση μέτρων οικοδόμησης εμπιστοσύνης και πρωτοβουλιών για την ενθάρρυνση της εθελούσιας παράδοσης πλεονασματικών ή παράνομων φορητών όπλων, την εφαρμογή ουσιαστικών εθνικών ελέγχων, όπως είναι οι αποτελεσματικοί συνοριακοί και τελωνειακοί μηχανισμοί, καθώς και για την περιφερειακή και διεθνή συνεργασία και την αυξημένη ανταλλαγή πληροφοριών· η παρούσα απόφαση αποσκοπεί στην εφαρμογή της κοινής δράσης 1999/34/ΚΕΠΠΑ·

(3) η Ευρωπαϊκή Ένωση πιστεύει ότι μια χρηματοδοτική συνδρομή στην Αστυνομική Δύναμη της Νότιας Αφρικής (SAPS) θα συντελούσε στους στόχους του εντοπισμού, της συλλογής και της καταστροφής παράνομων όπλων καθώς και της ενίσχυσης της ασφάλειας των συνόρων με τη Δημοκρατία της Νότιας Αφρικής·

(4) η Ευρωπαϊκή Ένωση σκοπεύει ως εκ τούτου να προσφέρει χρηματοδοτική συνδρομή σύμφωνα με τον Τίτλο ΙΙ της κοινής δράσης 1999/34/ΚΕΠΠΑ,

ΑΠΟΦΑΣΙΖΕΙ:

Άρθρο 1

1. Η Ευρωπαϊκή Ένωση συνεισφέρει στον εντοπισμό, στη συλλογή και στην καταστροφή όπλων στη Μοζαμβίκη, στα πλαίσια των κοινών διασυνοριακών επιχειρήσεων της αστυνομίας της Νότιας Αφρικής και της Μοζαμβίκης (Επιχείρηση Rachel).

2. Προς το σκοπό αυτόν, η Ευρωπαϊκή Ένωση:

α) παρέχει υποστήριξη στην Αστυνομική Δύναμη της Νότιας Αφρικής, ως εκτελεστικό φορέα, για την απόκτηση καυσίμων, αεροπορικής υποστήριξης, εκρηκτικών υλών και εξαρτημάτων, καθώς και συσκευασμένων μερίδων φαγητού και ημερησίων επιδομάτων,

β) χορηγεί τα ποσά αυτά σε περιφερειακό Διοικητή της SAPS.

Άρθρο 2

Οι αποστολές των κρατών μελών της Ευρωπαϊκής Ένωσης και η αντιπροσωπεία της Επιτροπής παρακολουθούν δεόντως τις κοινές διασυνοριακές δράσεις που αναλαμβάνονται στο πλαίσιο της παρούσας απόφασης.

Άρθρο 3

1. Το ποσό της δημοσιονομικής αναφοράς για τους σκοπούς του άρθρου 1, ανέρχεται σε 200000 ευρώ.

2. Το Συμβούλιο λαμβάνει υπό σημείωση ότι η Επιτροπή προτίθεται να κατευθύνει την απόφασή της προς επίτευξη των στόχων και προτεραιοτήτων της παρούσας δράσης, ενδεχομένως με κατάλληλα κοινοτικά μέτρα.

Άρθρο 4

Η Προεδρία επικουρούμενη από το Γενικό Γραμματέα/Ύπατο Εκπρόσωπο για την ΚΕΠΠΑ, ενημερώνει σχετικά το Συμβούλιο για τις τακτικές εκθέσεις που υποβάλλονται από την SAPS.

Άρθρο 5

Η παρούσα απόφαση παράγει αποτελέσματα την ημερομηνία έκδοσής της.

Λήγει στις 18 Δεκεμβρίου 2000.

Άρθρο 6

Η παρούσα απόφαση θα επανεξεταστεί έξι μήνες μετά από την ημερομηνία υιοθέτησής της.

Άρθρο 7

Η παρούσα απόφαση δημοσιεύεται στην Επίσημη Εφημερίδα.

Βρυξέλλες, 17 Δεκεμβρίου 1999.

Για το Συμβούλιο

Ο Πρόεδρος

K. HEMILÄ

(1) ΕΕ L 9 της 15.1.1999, σ. 1.